Sekretari i Përgjithshëm i NATO-s nxit mbajtjen e zgjedhjeve të rregullta në Shqipëri
Kryeministri Nano kërkoi që Shqipëria të marrë ftesën për anëtarësim në takimin e ardhshëm të nivelit të lartë të NATO-s
Qëndrimi i sotëm i aleancës është në vazhdën e thirrjeve nga faktorë të tjerë të rëndësishëm ndërkombëtarë për zgjedhje të lira dhe të drejta. Pas takimit të zotit Nano me Sekretarin e Përgjithshëm të aleancës dhe ambasadorët e NATO-s dhe pas konferencës për shtyp, zëdhënësi i zotit Scheffer, James Apathurai i tha Zërit të Amerikës se ambasadorët shprehën synimin e përbashkët për integrim të Shqipërisë dhe vlerësuan përparimin e Shqipërisë për të përmbushur standardet e nevojshme për këtë qëllim. Ai theksoi se në këtë kuadër zgjedhjet u diskutuan gjerësisht. Zoti Apathuarai tha se këto se të gjithë aleatët do ta ndjekin me vëmendje ecurinë e zgjedhjeve, duke shpresuar që ato të zhvillohen sa më mirë të jetë e mundur. Ai tha se aleatët e pranojnë përparimin e bërë në Shqipëri, veçanërisht në kuadrin e reformave në fushën e mbrojtjes, por shtoi se sigurisht që ka ende shumë për të bërë përsa u takon reformave të brendshme, reformave në polici, në sistemin e drejtësisë dhe sigurisht do të shihen zhvillimi i zgjedhjeve. Në konferencën për shtyp me Sekretarin e Përgjithshëm të aleancës, kryeministri Nano siguroi aleancën për mbarëvajtjen e zgjedhjeve. Duke përmendur suksesin e Shqipërisë në reforma, zoti Nano tha se shpreson që tani e tutje që aleanca të angazhohet më shumë që jo vetëm të bëjnë vlerësime për refomat, por për të nxitur afrimin e Shqipërisë me NATO-n. Asnjë datë nuk është caktuar ende për mbajtjen e takimit të ardhshëm të NATO-s që mund të mbahet në vitin 2006 ose 2007. Sekretari i pergjithshem nuk pranoi të “te fliste per data të caktuara” për ftesën për anëtarësim. Ndërsa zëdhënësi i NATO-s, Apathurai i tha Zërit të Amerikës se integrimi është një proces, por sigurisht që ritmi dhe shpejtësia e përparimit janë së pari dhe mbi të gjitha në dorën e qeverisë shqiptare, autoriteteve shqiptare dhe popullit shqiptar.